BM บวก 6.15% ราคาสูงสุดในรอบกว่า 3 เดือน ลุ้นปี 60 ผลประกอบการโตแกร่ง
BM บวก 6.15% ราคาสูงสุดในรอบกว่า 3 เดือน ลุ้นปี 60 ผลประกอบการโตแกร่ง จากยอดออเดอร์ที่เพิ่มขึ้น ล่าสุด ณ เวลา 11.53 น. ราคาอยู่ที่ 3.80 บาท บวก 0.22 บาท หรือ 6.15% สูงสุดที่ 3.86 บาท ต่ำสุดที่ 3.62 บาท มูลค่าซื้อขายที่ 55.10 ล้านบาท
15 ธ.ค. 2559

ผู้สื่อข่าวรายงานว่า ราคาหุ้นบริษัท บางกอกชีทเม็ททัล จำกัด (มหาชน) หรือ BM ณ เวลา 11.53 น. ราคาอยู่ที่ 3.80 บาท บวก 0.22 บาท หรือ 6.15% สูงสุดที่ 3.86 บาท ต่ำสุดที่ 3.62 บาท มูลค่าซื้อขายที่ 55.10 ล้านบาท ขณะที่ดัชนีตลาดหุ้นไทยโดยรวมลบ 0.06% โดยราคาหุ้นปรับตัวสูงสุดในรอบเกือบ 3 เดือน ตั้งแต่ราคาหุ้นอยู่ที่ระดับ 3.96 ตั้งแต่วันที่ 7 กันยายน 2559

บริษัท บางกอกชีทเม็ททัล จำกัด (มหาชน) หรือ BM ระบุว่า บริษัทคาดว่าผลประกอบการในปี 60 จะมีการเติบโตอย่างต่อเนื่องที่ระดับ 5-20% จากปีนี้ที่คาดขยายตัว 5% จากการเพิ่มขึ้นของคำสั่งผลิตชิ้นส่วนจักรกลการเกษตร และการได้รับคำสั่งผลิตชิ้นส่วนจักรกลการเกษตรโมเดลใหม่ให้กับผู้ผลิตรายใหญ่ รวมถึงกลุ่มงานรับเหมาก่อสร้างที่จะเพิ่มขึ้นอย่างชัดเจนในปีหน้า ตามการลงทุนโครงการต่าง ๆ ของภาครัฐ โดยเฉพาะโครงสร้างพื้นฐานที่เพิ่มสูงขึ้น หลังจากการลงทุนต่าง ๆ อยู่ในภาวะชะลอตัวในช่วง 1-2 ปีที่ผ่านมา
สำหรับในไตรมาสสุดท้ายของปีนี้ คาดว่าผลงานจะออกมาดีกว่าในไตรมาสที่ 3 และปีที่แล้วอย่างชัดเจน เนื่องจากได้รับออเดอร์งาน กลุ่มลูกค้าธุรกิจ (Business Cluster) จากลูกค้าที่สูงขึ้น ในขณะที่งานรับเหมาก่อสร้างส่งสัญญาณที่ดีขึ้นอย่างต่อเนื่องในปีหน้าจากการลงทุนของทั้งโครงการรถไฟฟ้าสายต่าง ๆ รวมถึงงานสนามบินที่ชะลออยู่ในช่วงที่ผ่านมา กลับมามีความชัดเจนอีกครั้ง
นายธีรวัต อมรธาตรี กรรมการผู้จัดการ BM เปิดเผยว่า ปัจจุบันบริษัทฯมีงานในมือ (Backlog) ราว 200-300 ล้านบาท ซึ่งจะทยอยรับรู้เป็นรายได้ตั้งแต่ช่วงต้นปี 60 ขณะที่แนวโน้มเครื่องจักรทางการเกษตร และชิ้นส่วนเครื่องปรับอากาศยังมีแนวโน้มการเติบโตอย่างต่อเนื่อง
นอกจากนี้บริษัทฯอยู่ระหว่างเจรจาเพื่อที่จะสรุปสัดส่วนการขายหุ้นให้กับพันธิตรจากประเทศญี่ปุ่น โดยคาดว่าจะเห็นความชัดเจนภายในช่วงไตรมาส 1/60 ซึ่งพันธมิตรจากญี่ปุ่นจะเข้ามาช่วยในรื่องของการรับงานใหม่ๆ และให้ความรู้เกี่ยวกับตู้ไฟคุณภาพสูง